РАЗДЗЕЛ. ХТО ХОЧА ШЧАСЛІВА ЖЫЦЬ, ТОЙ ПРАЦУ ПАВІНЕН ЛЮБІЦЬ

Урок 55. Беларуская народная казка “Лёгкі хлеб”; прыказкі пра адносіны да працы

**ЗАДАЧЫ:** пазнаёміць вучняў са зместам і задачамі новага раздзела, прыказкамі пра адносіны да працы; развіваць чытацкія ўменні тлумачыць учынкі дзеючых асоб, выказваць свае адносіны да іх, выразна чытаць па ролях; выхоўваць павагу да працавітых людзей.

**АБСТАЛЯВАННЕ:** аўдыязапіс беларускай народнай казкі “Лёгкі хлеб”.

Ход урока

Настаўнік прапануе вучням прачытаць на с. 49 прыказку “Хто хоча шчасліва жыць, той працу павінен любіць”, якая з’яўляецца назвай новага тэматычнага раздзела.

Гутарка на аснове прыказкі.

* Што значыць, на вашу думку, жыць шчасліва?
* Пры якой умове, згодна з прыказкай, чалавек будзе шчаслівым?
* Ці можна пагадзіцца з гэтай думкай беларускага народа?

Настаўнік павінен быць гатовы, што вучні выкажуць палярныя думкі, напрыклад: пра шчаслівае жыццё чалавека ў дружнай сям’і, пра магчымасць падарожнічаць па розных краінах, займацца любімай справай. Трэба растлумачыць, што паняцце “праца” ўключае ў сябе не толькі цяжкую фізічную ці разумовую дзейнасць — гэта можа быць і хобі чалавека.

Разглядаецца малюнак — застаўка вучэбнага дапаможніка.

Пытанні і заданні:

* Людзі якіх прафесій адлюстраваны на малюнку? Пералічыце.
* Хто паказаны каля пісьмовага стала? Пра якую прафесію марыць хлопчык? Што з адлюстраванага падказвае гэта?
* Ці думалі вы пра сваю будучую прафесію? Раскажыце, кім хочаце працаваць, калі станеце дарослымі.

На аснове прачытанага загалоўка-прыказкі і разгледжанага малюнка-застаўкі вызначаецца, на якую тэму будуць творы гэтага раздзела.

Самастойнае чытанне зместу падрубрык “Мы пазнаёмімся”, “Мы працягнем вучыцца” і “Варта задумацца”.

Работа з казкай “Лёгкі хлеб”

Падрыхтоўка да першаснага ўспрыняцця твора: слоўнікавая работа з цяжкімі для разумення словамі, якія сустрэнуцца ў творы (рубрыка “Тлумачальны слоўнік”, с. 50); вучні чытаюць загаловак твора, разглядаюць ілюстрацыю на с. 51 і адказваюць на пытанні “Якія з персанажаў будуць дзейнічаць у казцы?”, “Які сэнс мае выраз ***лёгкі хлеб***?”.

Слуханне аўдыязапісу беларускай народнай казкі “Лёгкі хлеб”. Варта папярэдзіць вучняў, што ў час аповеду артыста-чытальніка могуць сустрэцца іншыя словы і выразы, якіх няма ў тэксце, змешчаным у вучэбным дапаможніку. Гэта тлумачыцца тым, што існуюць розныя варыянты зместу народных казак.

Адказы на пытанні “У якіх эпізодах казкі вам было шкада ваўка?”, “Чаму паводзіны ваўка не выклікалі ў вас спачування яму, а наадварот насмяшылі?”.

Чытанне і аналітычная гутарка па змесце твора метадам “Следам за аўтарам”, па эпізодах. Перад чытаннем адпаведнага эпізода можна адразу размеркаваць ролі (заданне 8, с. 55).

Казка “Лёгкі хлеб” адносіцца да жанравай разнавіднасці казак пра жывёл. Такі твор, як і бытавая казка, апавядаецца ў гутарковай манеры. Асаблівая ўвага звяртаецца на тэмбравае змяненне голасу пры перадачы характараў жывёл. Словы ваўка трэба чытаць груба, хутка, з нецярпеннем, бо ён быў галодны. Конь і баран размаўляюць спакойна і разважліва. Словы гусей вымаўляюцца тонкім працяглым голасам.

1. Эпізод “Сустрэча ваўка і касца”: ад пачатку казкі і да слоў *“Адламаў касец кавалак хлеба і даў ваўку”*.

* Чаму, на вашу думку, у касца было што паесці, а воўк быў галодны? *(Касец працаваў. Праца давала яму сталы кусок хлеба. Воўк, хутчэй за ўсё, жыў па прынцыпе “што Бог пашле”, таму і галадаў.)*

2. Урывак “Навука касца”: ад слоў *“Спадабаўся ваўку хлеб”* і да слоў *“Ідзі на выган, там конь пасецца”*.

* Чаму касец расказвае свайму субяседніку, адкуль бярэцца хлеб, так падрабязна? Якімі рысамі характару вызначаюцца абодва героі ў гэтай сцэне? Пры неабходнасці можна адаслаць вучняў да “Слоўнікаў-памочнікаў для вызначэння станоўчых / адмоўных рыс характару герояў твора”, што знаходзяцца на форзацы 2 вучэбнага дапаможніка. *(Касец у час аповеду вызначаецца цярплівасцю і шчырасцю. Адчуваецца, што ён сам з’яўляецца вопытным хлебаробам. Магчыма, касец спадзяваўся, што субяседнік задумаецца і таксама стане здабываць хлеб, як і людзі. Воўк нястрыманы і бяздумны, відаць, з-за голаду.)*
* Што, на вашу думку, дапамагло касцу стаць такім мудрым, цярплівым і практычным? Ад чаго гэта залежыць? *(Дапамагла сфарміраваць такія якасці характару праца.)*

Адказ на пытанне 3 вучэбнага дапаможніка (с. 55). *(Воўк не прывык працаваць, чакаць. Яму самой прыродай наканавана быць драпежнікам.)*

3. Эпізод “Размова з канём”: ад слоў *“Пайшоў воўк на выган”* і да слоў *“Перакуліўся воўк ды ходу”*.

* Чаму касец на развітанне накіраваў ваўка да каня? *(Напэўна, таму, што конь, як і касец, таксама працаўнік, добра ведае цану хлебу і здолее пры неабходнасці за сябе пастаяць.)*

4. Сцэна “Воўк і гусі”: ад слоў *“Прыбег да рэчкі”* і да слоў *“Узняліся і паляцелі”*.

* Чаму нават гусям удалося падмануць ваўка і ўратавацца ад бяды? *(Воўк, відаць, неразумны, неразважлівы, бяздумны.)*

5. Эпізод “Сустрэча з бараном”: ад слоў *“Злез воўк з купіны, правёў гусей вачамі і пайшоў далей ні з чым”* і да слоў *“Аж іскры пасыпаліся з вачэй у ваўка”*.

* Як звычайна ў народзе кажуць пра барана, авечак? *(Дурны, упарты.)* Чаму барану таксама ўдалося падмануць драпежніка? *(У казцы воўк паказаны дурнейшым нават за барана.)*

6. Сцэна “Касец вяртаўся дахаты”: ад слоў *“Ачухаўся воўк, пакруціў галавою і разважае…”* і да канца казкі.

Адказ на пытанні 6 і 7 (с. 55).

Работа з прыказкамі пра адносіны да працы

Выкананне задання 9 (с. 55, 56).

Слухаюцца меркаванні вучняў пра сэнс выразаў ***лёгкі хлеб***, ***цяжкі хлеб*** (рубрыка “Давайце абмяркуем”, с. 56).

Дамашняе заданне

Падрыхтавацца да чытання казкі “Лёгкі хлеб” па ролях.

Вынік урока

* Чаму вучыць беларуская народная казка “Лёгкі хлеб”?

Урок 56. Эдзі Агняцвет. “Буду настаўнікам”

**ЗАДАЧЫ:** удасканальваць навык правільнага вымаўлення гукаў пры чытанні; фарміраваць чытацкія ўменні назіраць за эмацыянальным станам героя твора, выказваць свае адносіны да персанажа; удасканальваць уменне выразна, правільна і асэнсавана чытаць паэтычны твор уголас з захаваннем паўз, патрэбнага тону і тэмпу, перадаваць адпаведны настрой і рытм; выхоўваць павагу і цікавасць да прафесіі настаўніка.

Ход урока

Праверка дамашняга задання

Выразнае чытанне асобных частак казкі “Лёгкі хлеб” па ролях.

Абмеркаванне рэпрадукцыі карціны Алены Флёравай “Бацька і сын” па пытаннях вучэбнага дапаможніка (рубрыка “У свеце прыгожага”, с. 56, 57).

Маўленчая размінка

Праводзіцца на матэрыяле верша Міхася Пазнякова “Ганаруся” (с. 57).

Пытанні і заданні да тэксту:

* Якія прафесіі называе герой верша? Пералічыце.
* Чым займаецца мантажнік? Слесар? *(Мантажнік — спецыяліст па зборцы разнастайных канструкцый: жалезных электрычных слупоў, зборных мастоў, каркасаў і інш. Слесар — спецыяліст па апрацоўцы, зборцы і рамонце металічных вырабаў.)*
* Над якім сур’ёзным пытаннем задумаўся герой?
* Кім вы хацелі б працаваць, стаўшы дарослымі?

Работа з вершам Эдзі Агняцвет “Буду настаўнікам”

Падрыхтоўка да першаснага ўспрыняцця твора праз гутарку па пытаннях “Без якой прафесіі не могуць існаваць іншыя спецыяльнасці?”, “Хто акрамя вашых бацькоў дапамагае прывіваць вам правілы этыкету, добрыя паводзіны, выхоўвае найлепшыя якасці характару?”. *(Настаўнік.)*

Чытанне верша настаўнікам.

Адказ на пытанне “Чым спадабаўся гэты твор?”.

Самастойнае чытанне верша для вызначэння яго агульнага настрою з апорай на “Слоўнік-памочнік для вызначэння настрою” (змешчаны на форзацы 1).

Аналітычная гутарка па пытаннях 1–5 (с. 59): выбарачнае чытанне, вызначэнне тэмы і асноўнай думкі твора. *(Важная роля настаўніка і школы ў жыцці чалавека, выхаванне любові да беларускай мовы, павагі і добразычлівага стаўлення да асобы чалавека — асноўныя прыярытэты настаўніцкай працы*.*)*

Адпрацоўка выразнасці чытання: умення правільна інтанаваць сказы, расстаўляць паўзы з апорай на знакі прыпынку, захоўваць інтанацыю, адпаведны тон і тэмп, настрой і рытм.

Чытанне верша вучнямі ўголас цалкам і з пераходам на чатырохрадкоўі.

Дамашняе заданне

Вывучыць на памяць верш Эдзі Агняцвет “Буду настаўнікам”.

Вынік урока

* Ці лёгка, на вашу думку, быць настаўнікам? Чаму? *(Пытанне рубрыкі “Давайце абмяркуем”, с. 59.)*

Урок 57. Іван Муравейка. “Паўлік-будаўнік”

**ЗАДАЧЫ:** развіваць у вучняў творчае мысленне (прыдумваць сваё заканчэнне апісаных у творы падзей); фарміраваць уменне характарызаваць герояў па ўчынках шляхам выбарачнага чытання, выказваць уласныя адносіны да персанажаў і зместу твора; развіваць навык выразнага чытання па ролях; выхоўваць павагу да таты і разуменне яго ролі ў сям’і.

Ход урока

Праверка дамашняга задання

Заслухаць і ацаніць выразнае чытанне на памяць верша Эдзі Агняцвет “Буду настаўнікам”.

Работа з апавяданнем Івана Муравейкі “Паўлік-будаўнік”

Падрыхтоўка да першаснага ўспрыняцця твора:

1) гульня “Хто што робіць?”.

Настаўнік праецыруе на дошку верш Авяр’яна Дзеружынскага з прапушчанымі словамі. Затым прымацоўвае магнітамі на дошку пяць аркушаў з запісанымі на іх словамі (***шавец***, ***кравец***, ***пекар***, ***друкар*** і ***муляр***)і прапануе ўставіць іх замест шматкроп’я.

Дом … будуе *(му́ляр)*

З цаглін і камення,

... *(Кравец)* кроіць лоўка

І шые адзенне.

…*(Шавец)* выштукоўвае

Боты, сандалі,

Друкуе … *(друкар)*

Кнігі нам, каб чыталі.

Заняты і …*(пекар)*:

Ён з самага ранку

Хлеб смачны пячэ,

Пірагі, абаранкі.

2) Слоўнікавая работа з незразумелымі словамі (рубрыка “Тлумачальны слоўнік”, с. 60).

Чытанне твора. Выказванне адносін да герояў і зместу прачытанага.

Выкананне задання 4 (с. 62). Самастойнае чытанне апавядання. Выбарачнае чытанне твора па пытаннях і заданнях 1–3, 5 (с. 62). Вызначэнне рыс характару персанажаў, галоўнай думкі твора. *(Роля таты ў фарміраванні характару Паўліка і цікавасці сына да прафесіі будаўніка.)*

Выкананне задання рубрыкі “Работа ў парах (групах)” (с. 62): размеркаванне роляў і чытанне апавядання па асобах.

Дамашняе заданне

Падрыхтавацца да чытання апавядання Івана Муравейкі “Паўлік-будаўнік”.

Вынік урока

Адказ на пытанне рубрыкі “Давайце абмяркуем” (с. 62).

Урок 58. Міхась Даніленка. “Маленькі фермер”**;** Змітрок Марозаў. “Тата ў Ромы — аграном****”****

**ЗАДАЧЫ:** узбагачаць слоўнікавы запас вучняў лексікай абодвух твораў; фарміраваць уменне знаходзіць у апавяданні і вершы з дапамогай выбарачнага чытання адказы на пытанні настаўніка; вучыць даваць характарыстыку персанажам на падставе іх учынкаў і слоў; развіваць уменне вызначаць галоўную думку твораў; удасканальваць навык правільнага, асэнсаванага і выразнага чытання; развіваць лагічнае мысленне, увагу і маўленне; выхоўваць павагу да працавітых людзей і цікавасць да сельскагаспадарчых прафесій.

Ход урока

Праверка дамашняга задання

Ацаніць падрыхтаванае чытанне па асобах апавядання “Паўлік-будаўнік”.

Работа з апавяданнем Міхася Даніленкі “Маленькі фермер”

Падрыхтоўка да першаснага ўспрыняцця твора:

1) “З папярэдніх урокаў, — скажа настаўнік, — вы даведаліся пра значэнне выразу ***лёгкі хлеб***, пра ролю прафесій будаўніка і настаўніка ў жыцці грамадства. А чым займаецца, на вашу думку, ***фермер***?”;

2) слоўнікавая работа (рубрыка “Тлумачальны слоўнік”, с. 63).

Чытанне апавядання настаўнікам. Высвятленне першаснага ўспрыняцця твора вучнямі: “Чым вам спадабаўся Максімка?”.

Самастойнае перачытванне апавядання: адказ на пытанне 4 (с. 65).

Адказы на пытанні і выкананне заданняў 1–3, 5, 6. Вызначэнне дзеючых асоб, іх характарыстыка на падставе ўчынкаў і слоў. Выбарачнае чытанне. Вызначэнне тэмы і галоўнай думкі твора. *(Зварот пісьменніка да праблем сучаснай вёскі, імкненне Максімкавай сям’і адрадзіць былыя традыцыі сяла; вобраз Максімкі як будучага працаўніка і клапатлівага гаспадара.)*

Улічыўшы, што апавяданне “Маленькі фермер” лёгкае для ўспрымання вучняў, настаўнік можа прапанаваць ім папрацаваць самастойна.

Метадычны апарат:

*Дарагі трэцякласнік!*

*Прапануем яшчэ раз самастойна перачытаць апавяданне* ***Міхася Даніленкі “Маленькі фермер”*** *і выканаць заданні:*

**1. Дзе адбываюцца падзеі, апісаныя ў творы?**

а) Каля Максімкавай школы;

б) у горадзе;

в) у вёсцы Росіца;

г) у суседняй вёсцы.

**2. У змесце апавядання ўжываецца слова *“фермер”*. Адзнач правільнае тлумачэнне гэтага слова.**

а) Гэта чалавек, які валодае зямельным участкам ці арандуе яго для вядзення сельскай гаспадаркі;

б) гэта чалавек, які вывучае жыццё птушак;

в) гэта спецыяліст, які працуе на вытворчай *(рус. производственной)* фірме;

г) гэта спецыяліст, які працуе на дзяржаўнай сельскагаспадарчай ферме.

**3. Вызнач паслядоўнасць падзей у апавяданні “Маленькі фермер”. Пастаў у клетачках адпаведныя лічбы.**

🞎 Мара дарослых і дзяцей.

🞎 Пераезд сям’і ў Росіцу.

🞎 Гутарка Максімкі з маці.

🞎 Новыя працоўныя клопаты сям’і.

**4. Якімі рысамі характару надзелены Максімка?**

а) Баязлівы;

б) клапатлівы;

в) працавіты;

г) мужны.

**5. У якіх двух сказах заключана асноўная думка твора?**

а) Аўтар паказаў працавітасць Максімкавай сям’і;

б) пісьменнік паказаў, што працаваць фермерам — цяжка і адказна;

в) для пісьменніка Максімка — гэта вобраз будучага працаўніка і клапатлівага беларускага гаспадара;

г) пісьменнік адлюстраваў праблемы сучаснай вёскі і адраджэнне яе былых традыцый.

***Адказы:***

1. В.

2. А.

3. 4, 1, 3, 2.

4. Б, В.

5. В, Г.

Калектыўная праверка вынікаў тэставай работы і работа над памылкамі.

Работа з рубрыкай “Работа ў парах (групах)” (с. 65): падзел апавядання на сэнсавыя часткі, падбор да іх загалоўкаў і складанне плана. Падрыхтоўка да падрабязнага пераказу па плане.

Прыкладны план:

1. Пераезд Максімкавай сям’і ў Росіцу.

2. Братава школа і вялікая ферма.

3. Працоўныя дні сям’і.

4. Хто такі фермер?

5. На верандзе Максімкавага дома.

Чытанне і тлумачэнне прыказак на тэму працы (с. 66).

Работа з вершам Змітрака Марозава “Тата ў Ромы — аграном”

Падрыхтоўка да першаснага ўспрыняцця твора:

1) слоўнікавая работа са словамі ***кампост***,***ток***,***зябліва*** (рубрыка “Тлумачальны слоўнік”, с. 66);

2) устаноўка перад самастойным чытаннем: даведацца і расказаць пра асаблівасці прафесіі агранома.

Самастойнае чытанне верша вучнямі. Адказ на пытанні “Ці спадабаліся вам героі верша? Чаму?”, “Што вы даведаліся пра прафесію агранома?”.

Самастойнае чытанне зместу верша з мэтай адказу на пытанне 1 (с. 69).

Адказы на пытанні і выкананне заданняў 2–6: выбарачнае чытанне, вызначэнне дзеючых асоб, іх характарыстыка на падставе ўчынкаў і слоў; вызначэнне асноўнай думкі. *(Услаўленне аўтарам важнай і нялёгкай прафесіі на сяле — агранома.)*

Вусныя разважанні вучняў па пытанні рубрыкі “Давайце абмяркуем” (с. 69).

Работа ў групах: размеркаванне роляў і чытанне верша па асобах; інсцэніраванне верша (рубрыка “Работа ў парах (групах)”, с. 69).

Дамашняе заданне

Падрыхтаваць падрабязны пераказ па плане апавядання Міхася Даніленкі “Маленькі фермер” або выразнае чытанне па ролях верша Змітрака Марозава “Тата ў Ромы — аграном” (па выбары вучняў).

Вынік урока

* Што новага вы даведаліся з абодвух твораў?

**Урок 60. Пазакласнае чытанне на тэму “Ад А да Я прафесія мая”**

**ЗАДАЧЫ:**пашыраць чытацкі кругагляд вучняў пра віды прафесій і іх ролю ў жыцці чалавека праз знаёмства з новымі кнігамі і мастацкімі творамі; вучыць асэнсоўваць тое, што хацеў сказаць аўтар, для чаго ён пісаў гэты твор; удасканальваць уменне паказваць аднакласнікам прачытаную кнігу (называць прозвішча пісьменніка, назву кнігі, прадстаўляць ілюстрацыі, пераказваць змест твора, які спадабаўся); выказваць свае адносіны да прачытанага; зацікавіць дзяцей выбарам сваёй будучай прафесіі і чытаннем кніг на гэту тэму.

**АБСТАЛЯВАННЕ:** набор фотаздымкаў з адлюстраваннем людзей розных прафесій.

**Ход урока**

**І. МАТЫВАЦЫЙНЫ ЭТАП.**

А) Уступнае слова настаўніка пра ролю працы і разнастайнасць прафесій у жыцці людзей:

- У беларускіх прыказках сцвярджаецца так: “Без працы няма чаго хлеба шукаці” або “Чалавек без працы што птушка без крылаў”. Сапраўды, у жыцці грамадства склалася так, што каб чалавеку нешта мець, то ён павінен увесь час працаваць. Праца была, ёсць і будзе асновай жыцця на зямлі. Менавіта дзякуючы працы людзей багацее не толькі наша краіна, але і нашы сем’і. Калі вашы бацькі працуюць, тады ў вас ёсць магчымасць апранацца, купляць мэблю, адпачываць і падарожнічаць.


У наступнай прыказцы беларускі народ удакладняе: “Калі праца — асалода, жыццё — хараство”. Так, праца павінна прыносіць чалавеку радасць і задавальненне. Паразважайце: а што патрэбна, каб кожны дзень з радасцю і задавальненнем хадзіць на працу? Сапраўды, для гэтага трэба знайсці сабе справу па душы, абраць такую прафесію, каб яна прыносіла радасць.

На сённяшнім уроку пазакласнага чытання па тэме “Ад А да Я прафесія мая” пойдзе размова пра прафесіі. А што такое прафесія? *(Прафесія — гэта асноўны занятак чалавека.)*

Не за гарамі той час, калі вы, вучні, станеце дарослымі і зможаце самі сабе выбраць занятак па душы, сваю любімую прафесію. Для гэтага вам давядзецца паспяхова закончыць навучальныя ўстановы: спачатку — школу, затым — універсітэт, каледж ці ліцэй. А каб не памыліцца са сваім выбарам, вы павінны ўжо зараз цікавіцца і прыглядацца да разнастайных прафесій. Выбраць сабе прафесію па душы — справа няпростая, але ў вас яшчэ ёсць час падумаць і памарыць пра тое, кім вы будзеце, калі станеце дарослымі.

Беларускія пісьменнікі тэме працы і ролі выбару прафесіі ў жыцці чалавека ў сваёй творчасці таксама надаюць значную ўвагу: ствараюць разнастайныя загадкі, вершы, апавяданні і казкі. З асобнымі мы сёння і пазнаёмімся.

Б) Чытанне і адгадванне загадак пра прафесіі, якія заснаваны на вершах, што самастойна прачыталі вучні да гэтага ўрока. Пасля адгадвання настаўнік дэманструе фотаздымкі адпаведных прафесій.



**Вершы-загадкі для крыжаванкі:**

1. Цёмнай ноччу, ясным днём

Ён змагаецца з агнём.

У касцы, быццам воін слаўны,

На пажар спяшаецца *… (пажарны).*

2. … *(Яго)*, як вядома,

Не застаць вясною дома.

Аглядае поле ён,

Каб дало багаты плён. *(Аграном.)*

3. Ён арэ, скародзіць, сее

І камбайн вадзіць умее.

На сяле таму ўсе чыста

Паважаюць *… (трактарыста).*

4. … *(Ён)*, хоць страчан рэйсам лік,

Машыну ўпэўнена вядзе.

Нагружан з верхам грузавік —

Ані зярнятка не ўпадзе. *(Шафёр.)*

5. У вёсцы ўрач — … *(які)*

Таксама час не траціць марна:

І ўдзень гатовы, і ўначы

Жывёле хворай памагчы. *(Ветэрынар.)*

6. З ім, напэўна, вы знаёмы.

Ведае пра ўсе законы.

Не суддзя, не журналіст.

Усім параду дасць ... *(юрыст).*

7. Сам будую я заводы,

Шахты, фабрыкі, масты,

А таксама — параходы

Даўжынёю з паўвярсты. *(Будаўнік.)*

8. Шумець, расці маладняку,

Дзе бор стары адчуў знямогу…

І лес удзячны *… (яму)*

За клопат і за дапамогу. *(Лесніку.)*

**ІІ. АБМЕРКАВАННЕ КНІГ, АБМЕН УРАЖАННЯМІ.**

Слухаюцца вусныя выступленні дзяцей пра самастойна прачытаныя кнігі на тэму працы і значэнне розных прафесій у жыцці людзей. Трэцякласнікі могуць загадзя падрыхтаваць неабходныя касцюмы, аксесуары, якімі карыстаюцца людзі розных прафесій. Вучні прадстаўляюць аднакласнікам прачытаную кнігу: паведамляюць прозвішча пісьменніка, назву твора, паказваюць ілюстрацыі, пералічваюць герояў і цікавыя эпізоды, пераказваюць змест твора ці ўрывак, які спадабаўся.

Заслугоўваюць увагі апавяданне Ядвігі Бяганскай “Сланечнікі” і верш Віктара Гардзея “Мой тата — трактарыст”, Сяргея Грахоўскага “Касманаўты”, Хведара Гурыновіча “Маленькая даярка”, Казіміра Камейшы “Ганчары”, Міколы Маляўкі “Як дом будавалі” і інш.

**ІІІ. ПАШЫРЭННЕ ЧЫТАЦКАГА КРУГАГЛЯДУ ВУЧНЯЎ.**

Самастойнае чытанне апавядання Ядвігі Бяганскай “Сланечнікі”.

**ІV. АБМЕРКАВАННЕ ТВОРА ПА ПЫТАННЯХ.**

Пытанні:

1. Ці спадабаўся вам галоўны герой апавядання Жэнік? Чаму?

2. Чаму, на вашу думку, бабуля дазволіла ўнуку зрабіць сваю градку?

3. Раскажыце, хто і якім чынам дапамог Жэніку ў копцы градкі.

4. Чаму на Жэнікавай градцы ўзышлі ўсе пасевы?

5. Пра што сведчыць здзіўленне хлопчыка, што расточкі раслі па-рознаму?

6. Чаму Ядвіга Бяганская назвала сваё апавяданне “Сланечнікі”?

**V. КАНТРОЛЬНА-АЦЭНАЧНЫ ЭТАП.**

Выкарыстоўваецца прыём вучнёўскіх ацэначных меркаванняў. Настаўнік выстаўляе адзнакі ў дзённікі і класны журнал.

**VІ. РЭКАМЕНДАЦЫІ ПА ЧЫТАННІ КНІГ У ЧАС ЛЕТНІХ КАНІКУЛ.**

Настаўнік прапаноўвае вучням спіс твораў, якія не звязаны з будучымі ўрокамі пазакласнага чытання. Каб трэцякласнікі за летнія канікулы пашырылі свой чытацкі кругагляд і не страцілі набытыя навыкі чытання, варта прапанаваць для чытання дзіцячыя кнігі беларускіх класікаў і сучаснікаў. Гэта могуць быць апавяданні Міхася Пазнякова, Ядвігі Бяганскай, Яўгена Мартыновіча, Івана Шамякіна, Янкі Галубовіча, Міхася Даніленкі, Міколы Янчанкі і інш. Таксама рэкамендуюцца для самастойнага чытання зборнікі дзіцячых вершаў Якуба Коласа, Максіма Танка, Васіля Жуковіча, Эдзі Агняцвет, Васіля Віткі, Ніны Галіноўскай, Міколы Чарняўскага, Мар’яна Дуксы, Анатоля Зэкава, Генадзя Пашкова і інш.

**РАЗДЗЕЛ. МІРНА ЖЫЦЬ — ШЧАСЛІВЫМ БЫЦЬ**

**Урок 61. Міхась Пазнякоў. “Помнік герою”**

**ЗАДАЧЫ:** пазнаёміць са зместам і задачамі новага раздзела; фарміраваць у вучняў уяўленні пра захаванне памяці пра ахвяр і герояў Вялікай Айчыннай вайны; вучыць выказваць уласныя адносіны да твора; фармуляваць тэму і асноўную думку верша; выхоўваць цікавасць да чытання твораў на ваенную тэму, паважлівыя і беражлівыя адносіны да помнікаў-абеліскаў.

**АБСТАЛЯВАННЕ:** фотаздымак абеліска, устаноўленага ў гонар герояў і ахвяр Вялікай Айчыннай вайны ў вёсцы ці горадзе, дзе жывуць вучні класа.

**Ход урока**

Вучні знаёмяцца з тэмай новага раздзела “Мірна жыць — шчаслівым быць”, тлумачаць, як разумеюць прыказку, якая дала назву раздзелу.

Разгляд малюнка-застаўкі (с. 77).

Гутарка па пытаннях і заданнях, змешчаных на с. 78 (рубрыка “Творчае заданне”).

Знаёмства са зместам падрубрык “Мы пазнаёмімся”, “Мы будзем вучыцца” і адказ на пытанне падрубрыкі “Варта задумацца” (с. 77).

***Маўленчая размінка***

Праводзіцца з апорай на верш Міхася Пазнякова “Тры чарадзеі” (с. 78).

Пытанні і заданні па змесце верша:

* Пра якіх чарадзеяў апавядаецца ў вершы? Назавіце іх. Якую ролю ў жыцці людзей адыгрываюць гэтыя чарадзеі? Падмацуйце адказ адпаведнымі радкамі.

***Работа з вершам Міхася Пазнякова “Помнік герою”***

Падрыхтоўка да першаснага ўспрымання твора:

1) дэманструецца фотаздымак мясцовага абеліска. Адказы на пытанні “Ці бачылі вы гэты помнік, устаноўлены на месцы пахавання герояў і ахвяр Вялікай Айчыннай вайны?”, “Дзе ён знаходзіцца?”, “У якія дні і з якой нагоды каля помніка збіраецца шмат людзей?”, “Што вы ведаеце з ваеннай гісторыі свайго горада (вёскі)?”.

2) Слоўнікавая работа (с. 79): тлумачэнне значэння незнаёмых слоў, складанне з імі словазлучэнняў, сказаў.

Чытанне верша настаўнікам. Высвятленне першаснага ўспрымання твора па пытанні 1 вучэбнага дапаможніка (с. 80).

Самастойнае чытанне верша вучнямі з мэтай пошуку адказу на пытанне 2.

Гутарка па пытаннях і выкананне заданняў 3–6 (с. 81): характарыстыка герояў твора, вызначэнне вобразных слоў і выразаў. *(Пад юным зажураным клёнам*, *родны край*, *тупая варожая куля*, *на мужнай зямлі партызанскай*, *гордая зорка*, *над* *сумным пагоркам.)* Вызначэнне асноўнай думкі верша. *(Неабходна помніць пра тых, хто адстаяў мір на нашай зямлі, і ушаноўваць памяць пра ахвяр і герояў Вялікай Айчыннай вайны.)*

Адказ на пытанне рубрыкі “Давайце абмяркуем” (с. 81).

Адпрацоўка ўмення правільна інтанаваць сказы, расстаўляць паўзы з апорай на знакі прыпынку, захоўваць інтанацыю, выбіраць адпаведны тон і тэмп, каб перадаць настрой твора.

***Дамашняе заданне***

Падрыхтаваць выразнае чытанне верша Міхася Пазнякова “Помнік герою” і адказы на пытанні пасля яго.

***Вынік урока***

* Чаму людзі і ў нашы дні даглядаюць помнікі героям і ахвярам Вялікай Айчыннай вайны?

**Урок 62. Алесь Махнач. “Юныя абаронцы”**

**ЗАДАЧЫ:** узбагачаць слоўнікавы запас вучняў лексікай твора; фарміраваць у іх уяўленне пра мужнасць і гераізм дарослых і дзяцей у гады Вялікай Айчыннай вайны; выпрацоўваць чытацкія ўменні тлумачыць учынкі дзеючых асоб, фармуляваць тэму твора, падрабязна пераказваць частку апавядальнага тэксту па складзеным плане; прывіваць цікавасць да чытання твораў на ваенную тэматыку.

**АБСТАЛЯВАННЕ:** 3-4 фотаздымкі з мемарыяльнага комплексу “Брэсцкая крэпасць-герой”, партрэты дзяцей — абаронцаў крэпасці (Нюры Кіжаватавай, Валі Зенкінай і Пеці Васільева).

**Ход урока**

***Праверка дамашняга задання***

Ацаніць выразнае чытанне верша “Помнік герою”. Заслухаць падрыхтаваныя адказы на пастаўленыя пытанні.

***Работа з апавяданнем Алеся Махнача “Юныя абаронцы”***

Падрыхтоўка да першаснага ўспрымання твора:

1) дэманстрацыя фотаздымкаў з мемарыяльнага комплексу “Брэсцкая крэпасць-герой”;

2) гутарка па пытаннях “Ці пазналі гэты помнік?”, “Дзе ён знаходзіцца?”, “Пра што сведчыць мемарыяльны комплекс?”, “Пра якія старонкі з гісторыі нашага народа ён захоўвае памяць?”;

3) паведамленне настаўніка пра пачатак Вялікай Айчыннай вайны і абарону Брэсцкай крэпасці савецкімі воінамі, а таксама жанчынамі і дзецьмі;

4) работа з рубрыкай “Тлумачальны слоўнік” (с. 81, 82): тлумачэнне лексічнага значэння незнаёмых слоў, з якімі вучні сустрэнуцца ў апавяданні.

Чытанне твора настаўнікам.

Адказы на пытанні “Якія эпізоды выклікалі ў вас спачуванне героям, шкадаванне?”, “Якія радкі твора перадаюць гонар за абаронцаў Брэсцкай крэпасці?”.

Паўторнае чытанне і аналітычная работа з творам праводзіцца метадам “Следам за аўтарам” (на аснове пытанняў 1–5, 7, с. 86).

1. Чытанне і адказ на пытанне 1. Эпізод ад пачатку твора і да слоў *“Усе, хто мог трымаць у руках зброю, былі там, наверсе, дзе несціхана грымеў бой”*.

2. Адказ на пытанне 2. Эпізод *“У падвальным лазарэце было цесна”* і да слоў *“Каб не хадзіць вобмацкам, Валя Зенкіна і Нюра Кіжаватава запалілі самаробную газоўку — з гільзы артылерыйскага снарада”*.

3. Пытанне “Якімі якасцямі характару надзелены бацька Нюры Кіжаватавай?”. Чытаецца ўрывак ад слоў *“Загадваю!”* і да слоў *“І, вядома, глянуць на яе, дачку: як яна тут, у гэтым пекле?”*.

4. Адказ на пытанне 4. Чытаецца эпізод ад сказа *“Тым часам Валя Зенкіна ўзяла газоўку…”* і да слоў *“Знайшлі шынель, згарнулі, паклалі пад галаву”*.

5. Адказ на пытанне 5. Настаўнік прапануе знайсці і прачытаць урывак, у якім пісьменнік расказвае пра Бабронка. Пасля таго як урывак прачытаюць, вучням прапануецца падзяліць яго на лагічна закончаныя часткі і да кожнай з іх падабраць загаловак — скласці план (работа вядзецца пад кіраўніцтвам настаўніка).

Прыкладны план:

1. Дзеці пазналі пасыльнага Бабронка.

2. Валя і Нюра каля кантужанага пагранічніка.

3. Баец падняўся.

4. У час бою.

5. Хваляванне дзяцей.

Вызначэнне галоўнай думкі апавядання. *(На абарону Радзімы разам з дарослымі падняліся і падлеткі, і дзеці.)*

Настаўнік акцэнтуе ўвагу на тым, што дзеці — героі апавядання — гэта рэальныя абаронцы Брэсцкай крэпасці, і дэманструе іх партрэты.

Падрыхтоўка да падрабязнага пераказу на аснове складзенага плана часткі апавядання пра подзвіг пагранічніка Бабронка.

Вуснае апісанне карціны Эдуарда Белагурава “Дзеці вайны” па пытаннях (рубрыка “У свеце прыгожага”, с. 87, 88).

***Дамашняе заданне***

Падрабязны пераказ часткі апавядання пра подзвіг пагранічніка Бабронка на аснове складзенага плана. Па жаданні вучні могуць выканаць “Творчае заданне” (с. 87).

***Вынік урока***

Адказ на пытанне 6 (с. 86).